किसने दिया मंत्रियों को बदलने का सुझाव, भागवत का भाषण और संगठन मुखिया की झपकी
Rajasthan Bureaucracy Politics Unheard Stories  चुनावी साल में सत्ताधारी पार्टी में भारी अंदरूनी खींचतान के बीच कई तरह की तैयारियां चल रही हैं। मंत्रियों के कामकाज और जनता में
चुनावी साल में सत्ताधारी पार्टी में भारी अंदरूनी खींचतान के बीच कई तरह की तैयारियां चल रही हैं। मंत्रियों के कामकाज और जनता में परसेप्शन को लेकर एक गोपनीय रिपोर्ट तैयार करवाई गई है। यह रिपोर्ट हाईकमान की टेबल पर पहुंच चुकी है।
रिपोर्ट में कई मंत्रियों का जनता के बीच परसेप्शन खराब बताते हुए बदलने तक की सलाह दी गई है। इसकी भनक कई मंत्रियों को भी है, लेकिन सब बेपरवाह हैं क्योंकि सत्ताधारी पार्टी में इस तरह की कई रिपोर्ट पहले भी बनी लेकिन उन पर एक्शन कुछ नहीं हुआ। इस बार कहा जा रहा है चुनावी साल होने से शायद रिपोर्ट पर कुछ हो जाए।
नए जिलों पर बदली रणनीति, चुनिंदा नए जिलों में ही कलेक्टर-एसपी लगाने की तैयारी
नए जिलों की घोषणा के बाद अब उनमें कलेक्टर-एसपी लगाने की तैयारी चल रही है। नए जिलों पर रोज नए फॉर्मूले आ रहे हैं। ग्राउंड से विरोध के साथ सियासी नफे नुकसान का आकलन कर लिया गया है। अब नया फार्मूला दिया गया है कि पहले फेज में केवल बिना विवाद वाले चुनिंदा जिलों में ही कलेक्टर-एसपी लगाए जाएं, बाकी का बाद में देखा जाएगा।
सरकार के सयानों का सुझाव है कि चुनावी साल में बर के छत्ते में हाथ डालने से बचा जाए। जिन जिलों में कोई विवाद नहीं है पहले फेज में केवल उनमें ही कलेक्टर-एसपी लगाने की रणनीति है, बाकी में वैट एंड वॉच की रणनीति अपनाने का सुझाव है, तब तक चुनाव आ जाएंगे। सयानों के इस सुझाव पर अगली आईएएस, आईपीएस लिस्ट में अमल होने की संभावना है।
मुखिया को ब्रांड बनाने की तैयारी, छवि चमकाने वालों ने अपनाया मोदी मॉडल
प्रदेश के मुखिया को इन दिनों चुनावी तैयारियों के साथ सरकार रिपीट करवाने के फार्मूले की तलाश है। मुखिया से मिलने वाले सियासी लोगों से भी रिपीट फार्मूले पर डिस्कशन जरूर होता है। हमारे देश में तो राय देने वालों की कहां कमी है, तो मुखिया के पास भी सरकार रिपीट करवाने के फॉर्मूलाज की लाइन लगी है।
सरकार की लोकलुभावन योजनाओं को कैंप लगाकर जनता तक पहुंचाने को इसी फॉर्मूले का रिजल्ट माना जा रहा है। मुखिया ने महंगाई राहत कैंपों को लेकर प्रेस कॉन्फ्रेंस बुलाई तो इस बार नजारा बदला हुआ था। मंच पर केवल एक कुर्सी और एक ही चेहरा था।
मुखिया अब तक अपने मंत्रियों को साथ लेकर योजनाओं की प्रेस कॉन्फ्रेंसमें बैठते थे, लेकिन इस बार रणनीति बदल दी। छवि चमकाने वालों ने राय दी है कि सरकार की स्कीम के साथ मुखिया की ब्रांडिंग भी मजबूत बनाई जाए। मुखिया ब्रांड बनेंगे तभी तो सरकार की ब्रांड वैल्यू मजबूत होगी। छवि चमकाने वाली कंपनी का यह तरीका मोदी मॉडल से मिलता जुलता है।
युवा नेता मामले में मुखिया के पैरोकार नेताजी को तपस्या सफल होने की उम्मीद
सत्ताधारी पार्टी में युवा नेता के अनशन ने हलचल मचा रखी है। युवा नेता के अनशन को लेकर जिस तरह केंद्रीय संगठन इस बार बयानबाजी में अग्रेसिव दिखा, वह कई सियासी जानकारों के गले नहीं उतर रहा है। प्रदेश के मुखिया के पक्ष में जिस तरह धुआंधार बयान आए उससे कई सियासी संकेत मिल गए।
बयान देने वालों में राजस्थान मूल के नेता भी हैं। नेताजी प्रदेश के मशहूर शहर से इस बार चुनाव लड़ना चाहते हैं, टिकट की दावेदारी भी कर रहे हैं। इस बार नेताजी की तपस्या सफल होने की उम्मीद भी है। टिकट की दावेदारी बहुत पहले कर दी थी। नेताजी ने जिस तरह राजस्थान के मुद्दे पर स्टैंड लिया उसके बाद तपस्या सफल होना तय माना जा रहा है क्योंकि पैरोकारी का जवाब पैरोकारी से मिलेगा।
भागवत का भाषण और संगठन मुखिया की झपकी
नेताओं का जीवन आज के दौर में कैमरे के सामने है, इसलिए फूक फूंक कर कदम रखना जरूरी होता है। पिछले दिनों राजधानी के पास जामड़ोली में सबसे बड़े सांस्कृतिक संगठन का कार्यक्रम था। सांस्कृतिक संगठन के मुखिया मुख्य वक्ता थे तो विचार परिवार से जुड़े हुए और जुड़ाव दिखाने वाले दोनों तरह के नेताओं का जमावड़ा स्वाभाविक था।
सांस्कृतिक संगठन के मुखिया के भाषण के दौरान विपक्षी पार्टी के संगठन के मुखिया कई बार झपकी लेते दिखे। पूरा वाकया कैमरे में कैद हो गया। अब सबसे बड़े सांस्कृतिक संगठन के मुखिया के भाषण के बीच नींद की झपकी का मतलब क्या निकाला जाए, जितने मुंह उतनी बातें।
पूरी घटना का सबक यही है कि नेता कैमरे का तो ध्यान जरूर रखें क्योंकि वह कोई लिहाज नहीं करता। वैसे नेताओं की भागदौड़ भरी जिंदगी में झपकी स्वाभाविक है, आखिर नेता भी तो इंसान हैं। राजस्थानी में एक कहावत है जिसका सार यह है कि नींद जगह नहीं देखती और भूख स्वाद नहीं देखती।
मंत्रियों की आत्मा की आवाज ने क्या कहा?
पिछले दिनों लंबे समय बाद सरकार के सभी मंत्री एक जगह हुए। औपचारिक बैठक के बाद सियासी बातें हुईं। मुखिया के सामने तो मंत्री राजसुहाती बातें ही बोल रहे थे। कुछ ने कहा स्कीम्स बहुत अच्छी हैं, कुछ बोले सरकार की इमेज अच्छी है। बैठक से मुखिया के जाने के बाद मंत्रियों की आपसी चर्चा होने लगी तो आत्मा की आवाज भी आनी शुरू हो गई।
एक मंत्री ने जिक्र छेड़ा कि छवि अच्छी है, समाजों के कोटे से आने वाले अपने अपने समाजों में कितने मजबूत हैं। यह जिक्र होते ही हाल ही महापंचायतों के मंचों पर मंत्रियों की हालत पर बात चलनी शुरू हो गई।
एक बेबाक मंत्री ने तो यहां कह दिया कि जिन समाजों के कोटे से मंत्री बने हो उनकी महापंचायतों में तो सिग्नल ठीक नहीं है, सबसे बड़े वर्ग की महापंचायत से मंत्रियों को भागना पड़ा, एक महापंचायत में मंच पर जगह नहीं मिली, एक में मंच पर बैठाया लेकिन बोलने का मौका नहीं दिया।
अब जब खुद के समाज में ही इज्जत नहीं है तो बाहर छवि कैसी होगी? मंत्रियों की इमेज की इस सोशल ऑडिट का रिजल्ट तो सबको पता चल ही गया होगा।
सीएम बनवाने के नारे लगवाने वालों को क्यों पड़ी डांट?
विपक्षी पार्टी में सीएम चेहरों को लेकर खींचतान की चर्चाएं हो ही जाती हैं। नेता अगर कोशिश भी करें तो उनके समर्थक अति उत्साह में कुछ ऐसा कर जाते हैं कि फिर चर्चा शुरू हो जाती है। पिछले दिनों संवैधानिक पद पर बैठे नेताजी राजधानी आए तो कुछ उत्साही कार्यकर्तानुमा नेताओं ने उन्हें भावी सीएम बता नारे लगाने शुरू कर दिए।
नारे लगाने वालों को तुरंत रोका गया। कार्यक्रम के बाद नारेबाजी के सूत्रधार कार्यकर्तानुमा नेताओं को बुलाया गया। संवैधानिक पद पर बैठे नेताजी ने जमकर डांट लगाई और आगे से भूलकर भी ऐसा नहीं करने की चेतावनी दी। अति उत्साही कार्यकर्तानुमा नेताओं की हालत देखने लायक थी, इसीलिए कहा गया है राजनीति में देश,काल,परिस्थिति देखकर ही कुछ करना चाहिए,नहीं तो मामला उलटा पड़ते देर नहीं लगती।
इलेस्ट्रेशन : संजय डिमरी
वीडियो: अमित शर्मा
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें…
नाम की गफलत,अध्यक्ष की जगह स्पीकर को फोन:सत्ताधारी विधायक ने केंद्रीय मंत्री से सुने योगी के गाने, मंत्री-विधायकों की तीन प्राइवेट यूनिवर्सिटी